ส่งออกจีนดิ่งต่อเนื่องสหรัฐดุลการค้าเริ่มดี
เศรษฐกิจจีนส่งสัญญาณชะลอตัวอีกแล้ว ส่งออกลดฮวบ นำเข้ายิ่งลด ด้านเศรษฐกิจสหรัฐเริ่มปรับสมดุลส่งออกได้มากขึ้น แต่นำเข้าน้อยลง
11 ส.ค. 2555

เศรษฐกิจจีนส่งสัญญาณชะลอตัวอีกแล้ว ส่งออกลดฮวบ นำเข้ายิ่งลด ด้านเศรษฐกิจสหรัฐเริ่มปรับสมดุลส่งออกได้มากขึ้น แต่นำเข้าน้อยลง 
เศรษฐกิจจีนส่งสัญญาณชะลอตัวอย่างต่อเนื่อง โดยล่าสุดการเติบโตทางการค้าต่างประเทศของจีนหดตัวลงมากกว่าที่คาดหมาย โดยภาคการส่งออกประจำเดือน ก.ค. ของจีน ปรับขึ้นเพียง 1% จากช่วงเดียวกันของปีที่แล้ว และกลับปรับลดลงถึง 11.3% เมื่อเทียบกับเดือน มี.ค.
ขณะที่การเติบโตของการนำเข้าของจีนนั้นก็ปรับลดลง 4.7% จากเดือนก่อนหน้าเช่นกัน ซึ่งกลายเป็นสัญญาณชัดว่าเศรษฐกิจจีนกำลังชะลอตัวค่อนข้างรุนแรง หลังจากที่ก่อนหน้านี้จีนได้เปิดเผยดัชนีผลผลิตอุตสาหกรรมเดือน ก.ค. ก็ปรับตัวลดลงเหนือความคาดหมายไปแล้วเช่นเดียวกัน
สัญญาณการชะลอตัวทางเศรษฐกิจดังกล่าวยิ่งกระตุ้นให้เกิดเสียงเรียกร้องมากขึ้นให้รัฐบาลกรุงปักกิ่งเร่งคลอดมาตรการกระตุ้นเศรษฐกิจอย่างเร่งด่วน หลังจากที่ในช่วงไตรมาส 2 ที่ผ่านมา การเติบโตของจีดีพีจีนก็ร่วงหล่นไปอยู่ที่ 7.6% แล้วด้วย
ขณะเดียวกัน ด้านกระทรวงพาณิชย์สหรัฐ เปิดเผยว่า การขาดดุลการค้าสหรัฐเริ่มปรับตัวลดลงแล้ว โดยที่การส่งออกของสหรัฐปรับตัวขึ้นอย่างต่อเนื่องไปอยู่ที่ 1.85 แสนล้านเหรียญสหรัฐ ในเดือน มิ.ย. จากการส่งออกสินค้าในหมวดอุตสาหกรรมเพิ่มขึ้น ขณะที่การนำเข้ากลับปรับตัวลดลงมาอยู่ที่ 2.27 แสนล้านเหรียญสหรัฐ โดยนักวิเคราะห์ต่างเห็นว่าการค้าระหว่างประเทศของสหรัฐเริ่มปรับสู่สมดุลมากขึ้นกว่าเดิม